Na podlagi prvega in drugega odstavka 104. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg , 3/22 – ZDeb, 165/22 – ZZNŠP in 8/25; v nadaljevanju: ZUJIK) in Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16; v nadaljevanju: Pravilnik o izvedbi javnega poziva in javnega razpisa) Ministrstvo za kulturo objavlja

Javni poziv za izbor kulturnih projektov mednarodnega sodelovanja na področju vizualnih umetnosti, intermedijskih umetnosti in oblikovanja, ki jih bo v obdobju od julija do decembra 2025 sofinancirala Republika Slovenija iz proračuna, namenjenega za kulturo, z oznako JCP-MED-VIZ-JES-2025

**1. Naziv in sedež naročnika javnega poziva**

Republika Slovenija, Ministrstvo za kulturo, Maistrova ulica 10, Ljubljana (v nadaljevanju: ministrstvo).

2. Predmet javnega poziva

Predmet javnega poziva je zbiranje predlogov za predstavitev vrhunske slovenske umetniške produkcije s področja sodobnih vizualnih umetnosti, intermedijskih umetnosti in oblikovanja in predstavitev referenčnih slovenskih galerij na osrednjih umetniških sejmih v mednarodnem prostoru ter vključevanje v referenčne razstavne in festivalske dogodke na mednarodni ravni, in sicer v obdobju od julija do decembra 2025.

V pozivu uporabljeni in zapisani izrazi v slovnični obliki za moški spol se uporabljajo kot nevtralni za vse spole.

**3. Področji javnega poziva**

Ministrstvo v okviru javnega poziva razpisuje sofinanciranje projektov na naslednjih področjih:

**3.1.** **Predstavitve vizualnih in intermedijskih umetnikov in oblikovalcev, ki delujejo v Sloveniji[[1]](#footnote-1) in bodo slovensko umetnost predstavljali na mednarodnih umetniških in oblikovalskih sejmih:**

– **kategorija I:** Art Basel (Pariz, Miami Beach), Frieze London, Frieze Seoul, The Armory Show, London Fashion Week, Paris Fashion Week, Paris Design Week, Maison&Objet, Dubai Design Week, NY Art Book Fair, in drugi sejmi primerljive kategorije.

– **kategorija II:** Artissima, viennacontemporary, Art Verona, Art Cologne, Paris Photo, London Fashion Week, Copenhagen Fashion Week in drugi sejmi primerljive kategorije.

– **kategorija III:** Art Market Budapest, London Design Festival, Wiels Art Book Fair, Offprint Paris, SPRINT Milano in drugi sejmi primerljive kategorije.

**3.2. Sodelovanje slovenskih vizualnih in intermedijskih umetnikov ter oblikovalcev na referenčnih mednarodnih razstavnih in festivalskih prireditvah:**

Mednarodni festivali in bienali s področja vizualnih umetnosti, intermedijskih umetnosti in oblikovanja ter sodelovanje pri razstavnih projektih muzejev in galerij v mednarodnem prostoru.

4. Cilj javnega poziva

Cilj javnega poziva je spodbujanje projektov mednarodnega sodelovanja in kontinuirano predstavljanje vrhunske slovenske umetniške produkcije v mednarodnem prostoru, povečanje njene prepoznavnosti in prepoznavnosti referenčnih slovenskih galerij, spodbujanje mednarodnega sodelovanja in uveljavljanja slovenskih vizualnih in intermedijskih umetnikov ter oblikovalcev.

**5. Upravičeni stroški**

Upravičeni stroški, ki jih sofinancira ministrstvo:

* izhajajo iz predmeta pogodbe,
* so nujni za kakovostno predstavitev vrhunske slovenske umetniške produkcije,
* nastanejo izključno za namen realizacije sofinanciranega projekta in se lahko v celoti pripišejo temu projektu,
* so opredeljeni v prijavi prijavitelja,
* so utemeljeni ter skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* so dejansko nastali izvajalcu (koproducentu ali soorganizatorju),
* so transparentni in preverljivi,
* so izkazani z računi, pogodbami, potrdili o izvedenih plačilih in drugo obračunsko dokumentacijo v skladu z veljavnimi računovodskimi standardi,
* niso in ne bodo sočasno financirani od drugih sofinancerjev projekta (dvojno financiranje).

Stroški za alkoholne pijače, tobačne izdelke, reprezentanco ter nakup opreme niso upravičeni stroški projekta.

**6. Pogoji za sodelovanje na pozivu**

Na poziv se lahko prijavijo le prijavitelji (upravičene osebe), ki izpolnjujejo naslednje pogoje:

**6.1. Splošni pogoji**

Na poziv se lahko prijavijo le prijavitelji (upravičene osebe), ki izpolnjujejo naslednje splošne pogoje:

1. Prijavitelji so nevladne kulturne organizacije, registrirane za opravljanje kulturno-umetniških dejavnosti ter posredovanje kulturnih dobrin v Sloveniji, ki že delujejo na področju javnega poziva, glede na osnovno dejavnost pa niso ljubiteljske, izobraževalne, znanstvene ali vzgojno-izobraževalne institucije oziroma organizacije, katerih temeljni namen za ustanovitev ni bilo opravljanje kulturno-umetniških dejavnosti ter posredovanje kulturnih dobrin v Sloveniji,

oziroma

so samozaposleni v kulturi s področij vizualnih umetnosti, intermedijskih umetnosti in oblikovanja, ki so do zaključka projekta vpisani v Razvid samozaposlenih v kulturi, ki ga vodi ministrstvo, oziroma druge fizične osebe s področij vizualnih umetnosti, intermedijskih umetnosti in oblikovanja, in so avtorji projekta ter so s strani organizatorja uradno povabljeni na sejemske, razstavne ali festivalske dogodke, navedene pod 3. točko besedila poziva.

2. Prijavljeni projekt ni del rednega ali izrednega študijskega programa.

3. Prijavitelji ne prijavljajo projekta, ki vsebinsko ne sodi na razpisno področje in ga strokovna komisija zato ne more oceniti s kriteriji, navedenimi v besedilu poziva pod točko 8.

4. Prijavitelji zagotavljajo dostopnost projekta javnosti.

5. Prijavitelji se bodo mednarodnega umetniškega ali oblikovalskega sejma oziroma referenčne mednarodne razstavne ali festivalske prireditve udeležili in projekt izvedli med julijem in decembrom 2025.

6. Prijavitelji se prijavljajo na mednarodni umetniški ali oblikovalski sejem oziroma referenčno mednarodno razstavno ali festivalsko prireditev na mednarodni ravni, ki se ne začne pred 1. 7. 2025.

7. Prijavitelji prijavljajo projekt, katerega zaprošeni znesek financiranja ne presega najvišje možne višine zaprošenih sredstev, ki je opredeljena na posameznem sklopu.

8. Prihodki projekta ne presegajo odhodkov projekta.

9. Prijavljeni projekt ni del kulturnega programa prijavitelja, izbranega na Javnem razpisu za izbor javnih kulturnih programov na področju umetnosti, ki jih bo v letih 2022–2025 sofinancirala Republika Slovenija iz proračuna, namenjenega za kulturo (JPR-PROG-2022-2025). Prijavitelji s te točke lahko izjemoma prijavijo projekte, ki jih ni bilo mogoče vnaprej načrtovati in niso bili del prijave na programski razpis, kar morajo izkazati z ustrezno dokumentacijo oziroma utemeljitvijo.

10. Prijavljeni projekt ni vključen v sklop večletnih kulturnih projektov, izbranih na Javnem razpisu za izbor večletnih kulturnih projektov, ki jih bo na področjih umetnosti v letih 2022–2025 sofinancirala Republika Slovenija iz proračuna, namenjenega za kulturo (JPR-VP-UM-2022-2025).

11. Prijavljeni projekt ni vključen v sklop kulturnih projektov, izbranih na Javnem razpisu za izbor kulturnih projektov na področju vizualnih umetnosti, ki jih bo v letu 2025 sofinancirala Republika Slovenija iz proračuna, namenjenega za kulturo (JPR-VIZ-2025), na Javnem razpisu za izbor kulturnih projektov na področju arhitekture in oblikovanja, ki jih bo v letu 2025 sofinancirala Republika Slovenija iz proračuna, namenjenega za kulturo (JPR-AIO-2025), ali na Javnem razpisu za izbor kulturnih projektov na področju intermedijskih umetnosti, ki jih bo v letu 2025 sofinancirala Republika Slovenija iz proračuna, namenjenega za kulturo (JPR-IMU-2025), oziroma ni bil izbran na drugih projektnih razpisih ali pozivih ministrstva.

12. Prijavitelji v prijavi projekta ne zaprošajo za financiranje stroškov, za katere so jim že bila dodeljena javna sredstva (Ministrstvo za kulturo, Slovenski filmski center, Javna agencija za knjigo RS, Javni sklad RS za kulturne dejavnosti, Center za kreativnost, Slovenski kulturno-informacijski center Berlin, Slovenski kulturno-informacijski center Dunaj ter drugi državni organi ali lokalne skupnosti).

13. Prijavitelji ne prijavljajo projekta, sofinanciranega na podlagi 102. člena ZUJIK (interventna sredstva) ali v sklopu Kulturnega sklada Ministrstva za kulturo in Ministrstva za zunanje in evropske zadeve, ter ne prijavljajo projekta, ki je v produkciji Muzeja za arhitekturo in oblikovanje nacionalna predstavitev Republike Slovenije na 19. mednarodni razstavi arhitekture v Benetkah – arhitekturnem bienalu 2025.

14. Isti prijavitelj lahko na ta poziv (JCP-MED-VIZ-JES-2025) odda največ dve vlogi

oziroma

prijavitelj, čigar dva projekta sta bila sofinancirana na pozivu z oznako JCP-MED-VIZ-POM-2025, lahko na ta poziv odda največ eno vlogo.

15. Isti projekt prijavlja le en prijavitelj.

16. Prijavitelji dovoljujejo objavo osebnih podatkov z namenom objave rezultatov poziva na spletni strani ministrstva, skladno z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15, 7/18, 141/22 in 40/25 – ZInfV-1) in Zakonom o varstvu osebnih podatkov (Uradni list RS, št. 163/22 in 40/25 – ZInfV-1).

17. Prijavitelji bodo samozaposlenim v kulturi in drugim fizičnim osebam, ki jih bodo angažiral v okviru kulturnega projekta, za opravljeno delo zagotovili plačilo, primerljivo plačilu zaposlenih na projektu.

18. Prijavitelji so v primeru, da so bili pogodbena stranka ministrstva v letih 2023, 2024 in 2025, izpolnjevali vse pogodbene obveznosti do ministrstva (podlaga za ugotovitev izpolnjevanja pogodbenih obveznosti je arhivirana dokumentacija ministrstva za leta 2023, 2024 in 2025).

Prijavitelj poda izjavo o izpolnjevanju pogojev iz točke 6.1. s podpisanimi izjavami v prijavni aplikaciji. V primeru, da ministrstvo naknadno zahteva originalna potrdila o izpolnjevanju splošnih pogojev po posameznih točkah, jih mora prijavitelj dostaviti v zahtevanem roku.

6.2. Posebni pogoji

6.2.1. Predstavitve vizualnih in intermedijskih umetnikov ter oblikovalcev, ki delujejo v Sloveniji in bodo slovensko umetnost predstavljali na mednarodnih umetniških in oblikovalskih sejmih iz točke 3.1.

Posebne pogoje izpolnjujejo prijavitelji, ki:

* prijavljajo projekt, ki ga je mogoče uvrstiti v I., II. ali III. kategorijo točke 3.1. besedila poziva,
* prijavljajo projekt, pri katerem zaprošena sredstva ne presegajo 70 % celotne vrednosti in za posamezen projekt ne presegajo 15.000 EUR za sejme pod oznako kategorija I, 12.000 EUR za sejme pod oznako kategorija II in 10.000 EUR za sejme pod oznako kategorija III,
* izkazujejo izvedbo projekta na referenčnem prizorišču s podpisanim vabilom/potrdilom upravljalca razstavnega prostora,

– v primeru, da se prijavitelj prijavi na sejem, ki ni opredeljen pod točko 3.1., ali zaproša za sredstva, ki kategoriji sejma ne ustrezajo, bo strokovna komisija vlogo uvrstila v ustrezno kategorijo in jo ustrezno finančno vrednotila,

* v nabor vključujejo vsaj 50 % slovenskih vizualnih, intermedijskih umetnikov ali oblikovalcev (avtorjev),
* redno ali projektno sodelujejo s strokovnjaki s področja vizualnih umetnosti, intermedijskih umetnosti ali oblikovanja, kar je razvidno iz referenc prijavitelja.

**6.2.2. Sodelovanje slovenskih vizualnih in intermedijskih** **umetnikov ter oblikovalcev na referenčnih mednarodnih razstavnih in festivalskih prireditvah iz točke 3.2.**

Posebne pogoje izpolnjujejo prijavitelji, ki:

* delujejo na področju vizualnih umetnosti, intermedijskih umetnosti ali oblikovanja in slovensko umetnost predstavljajo v mednarodnem prostoru,
* prijavljajo projekt, pri katerem zaprošena sredstva ne presegajo 70 % celotne vrednosti in za posamezen projekt ne presegajo 6.500 EUR,
* izkazujejo izvedbo projekta na referenčnem prizorišču s podpisanim vabilom/potrdilom upravljalca razstavnega prostora.

**7. Izpolnjevanje pogojev poziva**

Izpolnjevanje pogojev ugotavlja uradna oseba za področje vizualnih umetnosti. Vloge, prispele na poziv, se odpira po vrstnem redu prispetja vlog.

Prijavitelji formalno nepopolnih vlog bodo pisno pozvani k dopolnitvi vloge. Prijavitelj mora vlogo dopolniti v petih dneh po prejemu poziva za dopolnitev, sicer se bo štela kot nepopolna. V pozivu k dopolnitvi bo prijavitelj opozorjen, da se vrstni red obravnave določi, ko je vloga popolna. Vloge, ki ne bodo pravočasne, popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

Ministrstvo lahko v primeru naknadne ugotovitve neizpolnjevanja pogojev in po že izdani dokončni odločbi o sofinanciranju spremeni odločitev in z izvajalcem ne sklene pogodbe.

8. Kriteriji javnega poziva

Pravočasne in popolne vloge ter vloge upravičenih oseb bo obravnavala pristojna strokovna komisija (strokovna komisija za vizualne umetnosti, strokovna komisija za arhitekturo in oblikovanje, strokovna komisija za intermedijske umetnosti) po vrstnem redu njihovega prispetja, in sicer skladno z naslednjimi kriteriji:

**8.1.** **Predstavitve vizualnih in intermedijskih umetnikov ter oblikovalcev, ki delujejo v Sloveniji in bodo slovensko umetnost predstavljali na mednarodnih umetniških in oblikovalskih sejmih iz točke 3.1.**

|  |  |  |
| --- | --- | --- |
|  | **Kriteriji** | **Najvišje možno št. prejetih točk** |
| 1. | **Reference prijavitelja v Sloveniji in v mednarodnem okolju v obdobju 2023–2025:** (manj referenčno: 0–8 točk; referenčno: 9–13 točk; zelo referenčno: 14–17 točk; presežno: 18–20 točk) | **20** |
| 2. | **Reference predstavljenih umetnikov v Sloveniji in v mednarodnem okolju v obdobju 2023–2025:** (manj referenčno: 0–12 točk; referenčno: 13–20 točk; zelo referenčno: 21–26 točk; presežno: 27–30 točk) | **30** |
| 3. | **Referenčnost sejma:**  Kategorija I: 50 točk  Kategorija II: 40 točk  Kategorija III: 30 točk | **50** |
|  | SKUPAJ | **100** |

**8.2. Sodelovanje slovenskih vizualnih in intermedijskih umetnikov ter oblikovalcev na referenčnih mednarodnih razstavnih in festivalskih prireditvah iz točke 3.2.**

|  |  |  |
| --- | --- | --- |
|  | **Kriteriji** | **Najvišje možno št. prejetih točk** |
| 1. | **Reference prijavitelja in avtorja v Sloveniji in v mednarodnem okolju v obdobju 2023–2025:** (manj referenčno: 0–8 točk; referenčno: 9–13 točk; zelo referenčno: 14–17 točk; presežno: 18–20 točk) | **20** |
| 2. | **Referenčnost razstavne/festivalske prireditve:** (manj referenčno: 0–12 točk; referenčno: 13–20 točk; zelo referenčno: 21–26 točk; presežno: 27–30 točk) | **30** |
|  | SKUPAJ | **50** |

9. Uporaba kriterijev in določitev višine sofinanciranja

Vloge za posamezno področje bo po vrstnem redu njihovega prispetja obravnavala pristojna strokovna komisija (strokovna komisija za vizualne umetnosti, strokovna komisija za arhitekturo in oblikovanje, strokovna komisija za intermedijske umetnosti) v skladu s kriteriji poziva. Vrstni red prispetja posamezne vloge na posamezni sklop se določi, ko je vloga popolna.

Strokovna komisija lahko predlaga v financiranje projekte, ki izpolnjujejo kriterije za posamezna področja, do porabe sredstev. V primeru, da za zadnjega prijavitelja ne bo več na razpolago sredstev v višini, ki bi mu pripadala glede na število prejetih točk, bo sofinanciranje mogoče le v višini preostanka sredstev.

**Uporaba kriterijev za področje**

* **Predstavitve vizualnih in intermedijskih umetnikov ter oblikovalcev, ki delujejo v Sloveniji in bodo slovensko umetnost predstavljali na mednarodnih umetniških in oblikovalskih sejmih (točka 3.1.)**

Strokovna komisija lahko predlaga v financiranje projekte udeležbe na umetniških sejmih iz točke 3.1., ki jih prijavijo prijavitelji, ki dosežejo najmanj 65 točk. Projekti, ki bodo zbrali najvišje možno število točk (glede na prijavljeno kategorijo sejma; referenčnost sejma I – 100 točk, referenčnost sejma II – 90 točk in referenčnost sejma III – 80 točk), bodo sofinancirani v višini 100 % zaprošene vrednosti, vsaka točka manj pa pomeni sorazmerno nižja odobrena sredstva glede na zaprošeno vrednost.

* **Sodelovanje slovenskih vizualnih in intermedijskih** **umetnikov ter oblikovalcev na referenčnih mednarodnih razstavnih in festivalskih prireditvah (točka 3.2.):**

Strokovna komisija lahko predlaga v sofinanciranje projekte udeležbe na referenčnih mednarodnih razstavnih in festivalskih prireditvah, ki jih prijavijo prijavitelji, ki dosežejo najmanj 35 točk. Projekti, ki bodo zbrali najvišje možno število točk, bodo sofinancirani v višini 100 % zaprošene vrednosti, vsaka točka manj pa pomeni sorazmerno nižja odobrena sredstva glede na zaprošeno vrednost.

Med vlogami, ki so prispele istočasno in zaradi porabe sredstev ne morejo biti v celoti sofinancirane, se preostanek sredstev razdeli med prijavitelje sorazmerno glede na zaprošena sredstva.

10. Okvirna vrednost razpoložljivih sredstev

Okvirna vrednost razpoložljivih sredstev znaša predvidoma 125.000,00 EUR. Sredstva so rezervirana na proračunski postavki 131072 – Kulturne in kreativne industrije.

**Obdobje za porabo dodeljenih sredstev**

Dodeljena proračunska sredstva morajo biti porabljena v proračunskem letu 2025 oziroma v plačilnih rokih, kot jih določata Zakon o izvrševanju proračunov Republike Slovenije za leti 2025 in 2026 (Uradni list RS, št. 104/24, 17/25 – ZFO-1E in 32/25 – ZJU-1).

**11. Oddaja vlog in rok za oddajo vlog na poziv**

Poziv se začne 21. 7. 2025 ob 16.00 in se zaključi s porabo razpoložljivih sredstev, vendar traja najdlje do 31. 10. 2025.

V okviru tega roka se bodo vloge obravnavale sproti po vrstnem redu njihovega prispetja. Vrstni red se določi, ko je vloga popolna.

Vloga mora biti izpolnjena in oddana v elektronski obliki na prijavnem obrazcu v spletni aplikaciji eJR (na naslovu: https://ejr.ekultura.gov.si/ejr-web/) z vsemi dokazili in prilogami, v skladu z zahtevami tega javnega poziva in v slovenskem jeziku. Vloga mora biti oddana oziroma predložena na enega od načinov, opredeljenih v točkah 11.1. in 11.2. Prijavitelj naj vlogo odda v skladu z izbranim podpodročjem znotraj poziva JCP-MED-VIZ-JES-2025.

**11.1. Oddaja elektronsko podpisane vloge**

Prijavitelj vlogo na javni poziv odda na prijavnem obrazcu v spletni aplikaciji eJR na naslovu: http://ejr.ekultura.gov.si/ejr-web in jo elektronsko podpiše. V tem primeru vloge ni treba natisniti in poslati po navadni pošti.

Elektronsko podpisana prijava se šteje za pravočasno, če je izpolnjena, elektronsko podpisana in oddana na prijavnem obrazcu v spletni aplikaciji eJR do vključno **31. 10. 2025 do 23.59**.

**11.2. Oddaja lastnoročno podpisane vloge**

Če prijavitelj nima kvalificiranega digitalnega potrdila ali mobilne identitete smsPASS, vlogo na javni poziv kljub temu izpolni na prijavnem obrazcu v spletni aplikaciji eJR na naslovu: https://ejr.ekultura.gov.si/ejr-web/, nato pa obrazec natisne in lastnoročno podpiše. Obe obliki prijave, elektronska brez digitalnega podpisa in tiskana, morata biti vsebinsko popolnoma enaki. V primeru razlik se upošteva tiskana različica.

Lastnoročno podpisana vloga se šteje za pravočasno, če je v poslovnem času ministrstva (od ponedeljka do četrtka od 9.00 do 15.30 in v petek od 9.00 do 14.30) osebno predložena v glavni pisarni ministrstva ali po pošti poslana na naslov: **Ministrstvo za kulturo Republike Slovenije, Maistrova ulica 10, 1000 Ljubljana**, najpozneje do **31. 10. 2025** oziroma najpozneje ta dan oddana na pošti kot priporočena pošiljka. Pošiljka mora biti poslana **v zaprti kuverti z izpisom na prednji strani:** NE ODPIRAJ – PRIJAVA NA JAVNI POZIV z oznako JCP-MED-VIZ-JES-2025. Na ovojnico je treba nalepiti A4-dokument »Kuverta«, ki je priloga tega javnega poziva in vsebuje vse potrebne podatke, kot so naslov, oznaka javnega poziva, navedba prijavitelja in drugo.

Zaželeno je, da vse obvezne priloge, določene v dokumentaciji poziva oziroma besedilu tega javnega poziva, priložite le v spletnem obrazcu in jih fizično ne pošiljate.

V primeru, da bo prijavitelj prijavil več vlog, mora vsako oddati ločeno oziroma v ločeni kuverti.

**12. Dokumentacija poziva**

Dokumentacija poziva obsega:

* besedilo poziva z oznako JPR-MED-VIZ-JES-2025,
* prijavni obrazec s prilogami v spletni aplikaciji eJR na naslovu: https://ejr.ekultura.gov.si/ejr-web/.

Dokumentacija poziva je objavljena na spletni strani ministrstva v zavihku Javne objave in je dostopna na elektronskem naslovu https://www.gov.si/drzavni-organi/ministrstva/ministrstvo-za-kulturo/javne-objave/. Na tem spletnem naslovu so tudi vsi drugi podatki, povezani s pozivom z oznako JCP-MED-VIZ-JES-2025.

**13. Zavrženje vlog**

Za **prepozno** se bo štela vloga, ki ne bo oddana v spletni aplikaciji eJR do vključno **31. 10. 2025** do **23.59.** Za prepozno se šteje tudi vloga, ki je prispela po dnevu, ko se je javni poziv končal zaradi porabe sredstev.

V primeru, da prijavitelj nima digitalne identitete za elektronsko podpisovanje in vlogo podpiše fizično, se za prepozno šteje vloga, ki ni bila v poslovnem času ministrstva osebno predložena v glavni pisarni ministrstva ali po pošti poslana na naslov: **Ministrstvo za kulturo Republike Slovenije, Maistrova 10, 1000 Ljubljana,** najpozneje do **31. 10. 2025** oziroma najpozneje ta dan oddana na pošti kot priporočena pošiljka. V okviru tega roka se bodo vloge obravnavale sproti po vrstnem redu njihovega prispetja. Vrstni red se določi, ko je vloga popolna.

Vloge, ki jih bodo prijavitelji vložili po preteku roka poziva, se bodo v skladu s četrtim odstavkom 111. člena ZUJIK štele za prepozne.

Vloge, ki ne bodo vsebovale vseh obveznih sestavin, ki jih določa besedilo javnega poziva, in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za nepopolne.

Prijavitelj, čigar vloga ne bo izpolnjevala pogojev za sodelovanje na tem javnem pozivu, določenih v besedilu tega javnega poziva, se bo štel za neupravičeno osebo. Izpolnjevanje pogojev se ugotavlja na podlagi vloge prijavitelja in obveznih dokazil.

Ministrstvo bo na podlagi četrtega odstavka 111. člena ZUJIK s sklepom zavrglo:

– prepozno vlogo,

– nepopolno in/ali prepozno dopolnjeno vlogo,

– vlogo, ki jo bo oddala neupravičena oseba.

V primeru, da prijavitelji oddajo na poziv JCP-MED-VIZ-JES-2025 več kot dve vlogi, se bosta upoštevali prvi prispeli popolni vlogi, ostale vloge bodo zavržene. V primeru, da prijavitelj, katerega dva projekta sta bila sofinancirana na pozivu z oznako JCP-MED-VIZ-POM-2025, na ta poziv odda več kot eno vlogo, se bo upoštevala prva prispela popolna vloga, ostale vloge bodo zavržene.

Oddaja popolne vloge pomeni, da se prijavitelj strinja z vsemi pogoji in kriteriji poziva.

**14. Pristojna uslužbenka za posredovanje informacij in pojasnil**

Maja Šučur, maja.sucur@gov.si

**15. Odločitev**

Ministrica za kulturo na podlagi predloga strokovne komisije o vsaki ustrezni vlogi, prispeli na poziv, izda posamično odločbo, s katero odloči o odobritvi ali zavrnitvi vloge. Odločba o odobritvi je podlaga za sklenitev pogodbe. V primeru, da ne pride do sklenitve pogodbe ali da pride do odstopa od pogodbe, se lahko sprejme v sofinanciranje popolno vlogo naslednjega upravičenega prijavitelja, ki zaradi porabe sredstev ni bila sprejeta v sofinanciranje.

Ministrstvo bo izbralo predloge kulturnih projektov po postopku, kot ga določa Pravilnik o izvedbi javnega poziva in javnega razpisa.

OPOZORILO

Prijavitelje opozarjamo, da je izvedba postopka poziva z oznako JCP-MED-VIZ-JES-2025 vezana na proračunske zmogljivosti ministrstva. V primeru, da pride do sprememb v državnem proračunu ali finančnem načrtu ministrstva, ki neposredno vplivajo na izvedbo postopka poziva z oznako JCP-MED-VIZ-JES-2025, je ministrstvo dolžno ukrepati v skladu s spremembami v državnem proračunu oziroma finančnemu načrtu ministrstva.

dr. Asta Vrečko

ministrica

1. Med slovenske in v Sloveniji delujoče umetnike uvrščamo vse avtorje, ki delujejo v Sloveniji, v zamejstvu in mednarodnem prostoru kot tudi tuje avtorje, ki živijo in ustvarjajo v Sloveniji in jo predstavljajo v mednarodnem prostoru (v nadaljevanju: slovenski vizualni in intermedijski umetniki ter oblikovalci). [↑](#footnote-ref-1)